Eed onderteken tydens #100MenMarchFoto: Brenda Masilela, ANA ŉ Groot getal mans het positief reageer op die regering se versoek om ŉ einde te bring aan geweld teen vroue. Die mans het deelgeneem aan die #100MenMarch wat Dinsdag in Pretoria gehou is. Mans en vroue, onder die vaandel van die regering se kommunikasiediens (GCIS) se #100MenMarch, het van 08:00 by ŉ oop gedeelte in Schubartpark bymekaargekom. Die optog is gehou om teen geweld teen vroue en kinders te betoog. Dit is deur verskeie kunstenaars, nieregeringsorganisasies en ander rolspelers ondersteun. Die groep het daarna deur die strate van Pretoria na die Uniegebou beweeg waar ŉ eed deur ministers en afgevaardigdes onderteken is. Hulle onderneem om hulleself te verbind teen geweld teen vroue en kinders. Foto: Brenda Masilela, ANA Bheki Cele, minister van polisie, het aan die skare gesê hulle moet slagoffers van mishandeling help en polisiebeamptes moet hulle nie bloot huis toe stuur om die saak self op te los nie. “As hierdie vroue na ŉ polisiestasie toe kom, moet hulle nie aanmoedig om dit self met hul lewensmaats op te los nie. Help hulle en arresteer die oortreders,” het Cele gesê. Solly Msimanga, burgemeester van Tshwane, was ook deel van die optog. Hy het gesê hulle sal seker maak die stryd teen geslagsgebaseerde geweld word oorwin. “Ons ma’s en susters kan nie teen só tempo vermoor word en ons doen niks nie. Ons sal saam met die polisie werk en seker maak ons oorwin hierdie stryd.”